Skallerup feriecenter opstod i 1949 i de barakker, som blev efterladt, da de tyske flygtninge forlod landet. Feriecentret har bevaret en af de gamle barakkerne som museum - dels fra tiden, hvor det var en flygtningelejr, men også fra da det blev feriecenter. Nu har den gamle barak gennemgået en renovering, hvor der efterfølgende er blevet plads til en masse gamle ferie-genstande. I dag kunne direktøren så vise rundt i det færdige resultat, der åbner for offentligheden fredag. - Her skulle vi gerne kunne vise, hvordan datidens sommerhuse så ud, for vi er langt i dag med de moderne ting, og vi vil gerne fortælle vores historie, forklarer Jørgen Høll, der er direktør ved Skallerup Seaside Resort. For et år siden besluttede feriecentret at renovere den gamle barak, og i den forbindelse efterlyste de ferie-genstande fra gamle dage. Det drejede sig specielt om de genstande folk selv tog med i sommerhus, og som de har taget med sig hjem igen efterfølgende. - Vi har fået mange ting fra stort set hele regionen og sågar også fra Midtjylland. Det er vi meget taknemmelige for, for det gør jo at museet bliver så autentisk, som det var tilbage i 1949, fortæller Jørgen Høll. Skallerup Seaside Resort er det eneste feriecenter i landet, der har sit eget museum.

Referat:
Skallerup Seaside Resort har det sidste års tid efterlyst ferieudstyr fra gamle dage til deres nyrenoverede museum.